Suid Afrikaanse Nuus Thread - Page 203 - Stormfront
12-18-2008, 03:52 AM #2021
Seun (6) in kop getref toe wagte, rowers in sentrum skiet
'n Seuntjie (6) is in die kop geskiet toe veiligheidswagte en rowers in 'n Johannesburgse winkelsentrum op mekaar losgebrand het.
Supt. Eugene Opperman, provinsiale polisiewoordvoerder, het gesê die voorval het gister omstreeks 10:00 in die Southdale-winkelsentrum in die suide van die stad gebeur.
Vier rowers het vroeër die oggend 'n veiligheidswag van die Fidelity-veiligheidsmaatskappy oorrompel toe hulle geld by 'n onderneming in Jasperstraat, Booysens, opgelaai het.
"Hulle het die wag oorrompel en met die geldkis weggehardloop.
"Twee lede van die publiek het die rowers agternagesit wat in die rigting van die Southdale-winkelsentrum gehardloop het."
Die rowers het in die proses die geldkis laat val.
By Southdale het die veiligheidswagte van dié sentrum die rowers probeer aankeer.
"Die rowers het op die wagte begin skiet en in die proses is 'n klein kind van ongeveer ses jaar in die kop geskiet."
Die polisie wou nie nadere besonderhede oor die kind verskaf nie, aangesien drie van die vier rowers nog op vrye voete is. Die ander is gearresteer en sal binnekort in die hof verskyn.
"Gelukkig het die koeël nie die kind gedood nie. Die beserings is wel ernstig," het Opperman gesê.
'n Werknemer van die Comnet-internetkafee in die winkelsentrum het aan Beeld gesê paniek het uitgebreek toe die skietery begin het.
"Ek het net 'n skoot hoor afgaan en later gesien hoe die seun daar lê. Mense het hom na die boonste verdieping geneem waar 'n ambulans hom kom haal het."
Die seun het saam met vermoedelik sy suster en ma op 'n bankie voor die internetkafee gesit toe hy geskiet is.
"Dit was verskriklik. Die gang was vol bloed en niemand kon iets doen om die seun te help nie," het die werknemer gesê.
12-18-2008, 03:53 AM #2022
Opleier vry wat glo tienerseun ontvoer
'n Man wat glo 'n tienerseun ontvoer het om sogenaamde kommando-opleiding te ontvang, is gister op borgtog vrygelaat.
Borgtog van R1 000 is in die Pretoriase landdroshof aan mnr. Wentzel Laubscher (44) toegestaan.
Landdros Lynn Pillay het die saak tot 17 Februarie uitgestel vir verdere ondersoek en Laubscher gelas om sy paspoort binne sewe dae in te dien.
Hy mag ook nie met die 15-jarige seun of sy ma kontak maak nie.
Laubscher het die seun na bewering na 'n plaaskamp gevat waar die sogenaamde Kommandokorps kinders oplei, onder meer in die hantering van vuurwapens.
Laubscher se seun, Heinrich, het ná die hofsaak geglimlag en gesê hy is bly sy pa is op borgtog uit. Volgens hom is die bewerings teen sy pa onwaar.
Laubscher se prokureur, mnr. Swanie Swanepoel, het hom toe weggeneem en verbied om verder met Beeld te praat.
"My kliënt is onskuldig. Die seun (wat na bewering ontvoer is) het vrywillig saamgekom vir opleiding. Hy is 15, maar hy verdien reeds sy eie salaris deur instandhoudingswerk te doen," het Swanepoel gesê.
12-18-2008, 03:55 AM #2023
Sersant kry straf ná hy kat verbrand
Die polisiesersant van Potchefstroom wat in Januarie brandstof oor 'n kat gegooi en die dier aan die brand gesteek het, is gister in die plaaslike landdroshof tot 'n effektiewe boete van R3 000 en 'n jaar se korrektiewe toesig gevonnis.
Sers. Patrick Rampete het vroeër onskuldig gepleit op die aanklag van wreedheid teenoor diere teen hom, maar landdros Esteé Jansen het hom skuldig bevind.
Hy het die kat eers in sy woonstel en toe in die parkeerterrein van die polisiewoonstelle in Potchefstroom aan die brand gesteek. Net 'n klein stukkie verkoolde karkas het oorgebly.
Jansen het bepaal Rampete moet as deel van sy korrektiewe toesig elke maand 16 uur gemeenskapsdiens by die plaaslike dierebeskermingsvereniging doen. Hy is voorts vir die volle tydperk daarvan in huisarres.
Rampete moet ook sielkundige behandeling kry, 'n kursus in lewensvaardighede voltooi en 'n program teen dieremishandeling voltooi. Hy mag voorts geen dwelms of alkohol gebruik nie
12-18-2008, 03:56 AM #2024
'Was daar maar meer van hom. . .'
'As die hedendaagse polisiediens net 500 lede van sý kaliber kon hê, sou misdaad nie vandag so in ons land oorheers het nie."
So het genl. Suiker Britz, afgetrede generaal van die voormalige Suid-Afrikaanse Polisie, gister van sy vriend en oudkollega kapt. Hendrik (Boet) de Bruin gesê wat Sondag dood is.
De Bruin (81) was bekend as 'n baasspeurder van die voormalige moord-en-roofeenheid in Pretoria.
"Hy was 'n formidabele speurder wat in sy 49 jaar van diens talle moorde en gewapende rooftogte in die hele Noord-Transvaal, van Pretoria tot Messina, suksesvol ondersoek het," het Britz gesê.
Hy het bygevoeg De Bruin was 'n droom vir staatsaanklaers omdat sy dossiere altyd foutloos was en sy sake volledig ondersoek is.
"Hoewel hy soms 'n moeilike man was wat voortdurend onder erge druk gewerk het, het sy familie hom altyd aangemoedig en daarom was net die beste vir hom goed genoeg."
Britz het gesê hy was baie jare lank De Bruin se bevelvoerder en vriend.
"Hy was nooit 'n gewelddadige man nie, maar hy het hom soms bloedig vererg vir die moordenaars, rowers en verkragters met wie hy te doen gekry het."
De Bruin se oudste seun, Cassie, het gister gesê sy pa was 'n vreeslik streng, maar ongelooflik regverdige man wat baie lief was vir al sy kinders. "Hy was ook altyd vol streke," het hy gesê.
Mev. Gird de Bruin (69) het gesê haar man was 'n "legendariese man" wat altyd daar was vir haar.
De Bruin laat nog vier kinders – Dorette, Lynette, Kobie, en Gert – en 13 kleinkinders agter.
Die roudiens is Vrydag om 10:00 in die NG kerk Wonderboom-Suid in Pretoria.
12-18-2008, 03:56 AM #2025
17-jarige in sop oor hy glo oor inbraak lieg
'n 17-jarige seun van Pretoria Tuine is gister vasgetrek nadat hy glo sy ouers se geld en vuurwapen vir dwelmgeld gesteel het en gemaak het of daar 'n inbraak was.
Die dwelmverslaafde seun het vermoedelik R2 000 en 'n vuurwapen van sy ouers gesteel.
Daarna het hy glo vir hulle gesê 'n inbreker het dit gedoen, het insp. Harold Zinserling, polisiewoordvoerder, gesê.
"Sy ouers het 'n klag van huisbraak en diefstal by die Hercules-polisiekantoor aanhangig gemaak, maar met die ondervraging het ons besef die seun het gelieg. Hy het later erken hy wou die geld vir dwelms gebruik."
Die seun sal na verwagting Vrydagoggend in die Pretoriase landdroshof op aanklag van regsverydeling verskyn.
12-19-2008, 03:42 AM #2026
Gevaarlike kalante glip uit Pollsmoor en skuil nou glo in Suid-Kaap
George. - Twee glibberige gevangenes kruip vermoedelik in die Suid-Kaap weg nadat hulle verlede week uit die Pollsmoor-gevangenis ontsnap het met die hulp van 'n "polisieman".
Die polisie het 'n reuse-soektog begin na die ontsnaptes, Thabo Mnkandla (32) en Zain Sebata (24), het sr.supt. Billy Jones, 'n polisiewoordvoerder, gister gesê.
Volgens hom is die polisie in omliggende provinsies soos die Oos-Kaap ook gevra om op die uitkyk te wees vir die mans.
Mnkandla, Sebata en nog 'n gevangene, Brian Busani (23), het verlede Dinsdag uit die gevangenis in Kaapstad ontsnap voor hulle dieselfde dag in die Wynberg-landdroshof op aanklag van gewapende roof en ontsnapping uit aanhouding kon verskyn. Busani is later aangekeer.
Die drie het in September vanjaar ook ontsnap, kort voor hulle in die Athlone-landdroshof moes verskyn. Die mans het vermoedelik vroeër 'n winkelsentrum in Athlone beroof.
Met die tweede ontsnapping het 'n "polisieman", kompleet met uniform, hulle glo by Pollsmoor kom haal. Toe die (regte) polisiebeamptes later opdaag om die mans na die landdroshof te bring, moes hulle hoor iemand het die gevangenes reeds opgelaai.
Toe die polisie verlede Woensdagaand op die N2 naby Pacaltsdorp 'n motor voorkeer wat vermoedelik gesteel is, het drie van die vier insittendes die hasepad gekies. Die polisie het waarskuwingskote afgevuur. Die man wat in die motor agtergebly het, is as Busani geïdentifiseer en is in hegtenis geneem.
Vrydag is die liggaam van 'n onbekende man langs die N2 – nie ver vanwaar die skietery glo plaasgevind het nie – in 'n veldjie deur verbygangers ontdek. Die polisie het klaarblyklik toe eers agtergekom dat een van die mans tydens die skietery gewond is.
Die polisie wou nie die man se identiteit bekend maak nie, maar hy is vermoedelik die "polisieman" wat die gevangenes help ontsnap het, volgens Jones.
Die departement van korrektiewe dienste is besig om die voorval intern te ondersoek.
Die Onafhanklike Klagtedirektoraat stel ondersoek in na die skietery.
12-19-2008, 03:43 AM #2027
Rowers buit muntstukke uit bankkluise
Gewapende rowers het eergisternag met duisende rande se munte weggekom nadat hulle by 'n tak van Absa in Brits, Noordwes, ingebreek het.
Twee van die rowers het deur die bank se dak en plafon geklim. Hulle het daarna die twee veiligheidswagte in die bank oorweldig, het supt. Lesego Metsi, polisiewoordvoerder, gesê.
Die veiligheidswagte se selfone, 'n noodknoppie en 'n afstandbeheertoestel vir 'n motorhek wat tot in die bank lei, is afgevat. Hulle is volgens Metsi ook vasgebind.
Vier van die rowers het 'n bakkie en 'n motor sonder nommerplate tot in die bank getrek. Hulle het 'n slypmasjien, 'n kragopwekker en 'n lugboor by hulle gehad, het Metsi gesê.
Vyf kluise in die bank is glo met die slypmasjien oopgesny. Volgens Metsi het die kluise net muntstukke bevat. Die rowers is daarmee vort. Die presiese bedrag is nie bekend nie.
Die veiligheidswagte is bevry toe 'n kollega omstreeks 06:00 by die bank opgedaag het. Die rowers is nog op vrye voete.
12-19-2008, 03:45 AM #2028
DNS-databasis kom gou
Vingerafdrukke wat op misdaadtonele gelig word, gaan binnekort met die afdrukke van álle Suid-Afrikaners vergelyk word.
Daarbenewens gaan die land se nuwe DNS-databasis volgende jaar so vinnig as moontlik gevestig word sodat die agterstand op dié gebied ingehaal kan word.
Mnr. Zolile Nqayi, woordvoerder van die departement van justisie, het gister gesê 'n wetsontwerp daaroor wat reeds deur die kabinet goedgekeur is, sal vroeg volgende jaar deur die parlementêre proses gaan.
Dié ambisieuse projek behels onder meer dat speeksel- en bloedmonsters (deur middel van vingerprikke) voortaan deur polisielede geneem kan word.
Net mediese dokters kan op die oomblik dié taak verrig.
Die databasis sal kort nadat die parlementêre stempel van goedkeuring verkry is, in werking gestel word.
Nqayi sê die voordele wat die databasis inhou, kan 'n groot impak hê en sal die polisie se taak om veral gewoontemisdadigers aan te keer aansienlik vergemaklik.
Die databasis sal meebring dat daar baie meer DNS-monsters beskikbaar is vir kruisvergelykings.
Volgens Nqayi is 'n doeltreffende DNS-databasis 'n kritieke tekortkoming. Hy sê navorsing toon dat DNS wêreldwyd tot vyf keer akkurater is as vingerafdrukke.
Die polisie gaan verbind word met die departement van binnelandse sake se vingerafdrukstelsel, wat afdrukke van 31 miljoen Suid-Afrikaners en meer as 2 miljoen buitelanders bevat, asook die departement van vervoer se e-NaTIS-stelsel.
Nqayi sê polisielede wat voortaan DNS-toetse gaan doen, sal volgende jaar opleiding moet ontvang.
"Nasionale tesourie het reeds vir die uitgawe voorsiening gemaak."
Hy sê die databasis sal as 'n "saak van prioriteit" gehanteer word.
"Die gedagte is dat dit voor volgende jaar se verkiesing op die been gebring sal word."
12-19-2008, 02:51 PM #2029
VANDERBIJLPARK. - Lede van die publiek het Donderdagoggend gejuig toe twee amptenare van die dorp se lisensiekantore op klagte van bedrog en korrupsie in hegtenis geneem is.
Lede van die teenkorrupsie-eenheid van die departement van gemeenskapsveiligheid en van die Wes-Rand-polisie se georganiseerde misdaadeenheid het die twee vroue by hul werkplek in hegtenis geneem, terwyl nog drie vroue en 'n man hulself Vrydag by die polisiestasie gaan oorgee het. Mnr. George Pafpopoulos, assistent-direkteur van die teenkorrupsie-eenheid, het bevestig dat hulle al vanaf September besig was met die ondersoek teen die verdagtes. "Ons is besig om nog klagte te ondersoek en ek is seker dat nog arrestasies binnekort sal volg," het Pafpopoulos bevestig. Die ses verdagtes is Vrydag op borgtog van tussen R500 en 'n R1 000 elk, vrygelaat. Die saak is tot 'n later datum uitgestel. Mnr. Colin Eglin Mokoena, woordvoerder van die Sedibengse Distriksmunisipaliteit, het gesê hy hoop werknemers van die lisensiekantore sal na vore kom en met die polisie saamwerk om nog sulke misdadigers stop te sit.
12-20-2008, 01:46 AM #2030
Polisie slaan toe op roofverdagtes
Port Elizabeth. – Vermeende gewapende rowers skuil blykbaar nou in die landelike gebiede van die voormalige Transkei met arsenale wapens in hul besit.
Kapt. Zamukulungisa Jozana, 'n polisiewoordvoerder, het gesê 'n 38-jarige man is gister in die vroeë oggendure naby Mbizana deur die polisie se nasionale ingrypingseenheid in hegtenis geneem.
Hy verkoop kos vanuit 'n karavaan. "In die karavaan het die polisie op 80 rondes ammunisie vir 'n R5-geweer, twee AK47-magasyne en 'n handgranaat afgekom. Ons vermoed hy is betrokke by gewapende roof."
Die verdagte sal Maandag in die plaaslike landdroshof verskyn.
Jozana sê nog twee mans is Donderdag naby Ngqeleni in hegtenis geneem nadat twee haelgewere en nege rondes ammunisie in hul besit gevind is. Die vermoede is dat dié mans ook by gewapende rooftogte betrokke is.